32003R0336
L 049/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 336/2003НА КОМИСИЯТА
от 21 февруари 2003 година
за изменение на Регламент (ЕО) № 824/2000 за установяване на процедури за приемане на зърнените култури от интервенционните агенции и установяване на методи за анализ за определяне на качеството на зърното
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1766/92 на Съвета от 30 юни 1992 г. за общата организация на пазара на зърнени култури (1), последно изменен с Регламент (ЕО) № 1666/2000 (2), и по-специално член 5 от него,
Като има предвид, че:
(1)
Член 5, параграф 5 от Регламент (ЕО) № 824/2000 на Комисията (3) предвижда толеранс от 5 % между количеството, определено чрез претегляне, и количеството, оценено по пространствено-обемния метод, в случай на приемане в склада, в който зърното се съхранява в момента на предлагане. Когато този толеранс се надхвърли, зърното незабавно се претегля. Разходите по претеглянето се поемат или от складодържателя, когато се окаже, че установеното тегло е по-малко от вписаното, или от Европейския фонд за ориентиране и гарантиране на земеделието, когато е по-голямо.
(2)
Член 2 от Регламент (ЕИО) № 147/91на Комисията, определящ и фиксиращ толерансите в количествените загуби на селскостопанските продукти при складиране за публична интервенция (4), изменен с Регламент (ЕИО) № 652/92 (5), определя граница на толеранса за зърнените култури при загуба на количество в резултат на нормални складови операции и на разлики в резултатите между две операции за претегляне. Този толеранс трябва също така да се вземе предвид при определяне кой следва да поеме разходите за операцията по претегляне, предвидена в член 5, параграф 5, буква г) от Регламент (ЕО) № 824/2000.
(3)
Регламент (ЕО) № 824/2000 следователно трябва съответно да се измени.
(4)
Мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Член 5, параграф 5, буква г) от Регламент (ЕО) № 824/2000 се заменя със следното:
„г)
когато толерансът се надхвърли, зърното се претегля незабавно. Разходите по претеглянето се поемат от складодържателя, когато установеното тегло се окаже по-малко от вписаното, или от Европейския фонд за ориентиране и гарантиране на земеделието, когато се окаже по-голямо, като се взема предвид толерансът, предвиден в член 2 , параграф 1, първо тире от Регламент (ЕО) № 147/91.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 февруари 2003 година.